b'\n_START_ARTICLE_\nKar\xc5\xa1tasis Jupiteris\n_START_PARAGRAPH_\nKar\xc5\xa1tieji Jupiteriai yra egzoplanet\xc5\xb3 klas\xc4\x97. J\xc5\xb3 mas\xc4\x97 yra artima arba lenkia Jupiterio mas\xc4\x99 (1.9 \xc3\x97 10\xc2\xb2\xe2\x81\xb7 kg). Jupiteriui Saul\xc4\x97s sistemoje skriejant 5,2 spindulio orbita, kar\xc5\xa1tieji Jupiteriai nuo \xc5\xbevaig\xc5\xbed\xc4\x97s nutol\xc4\x99 nuo 0,015 iki 0,5 AU._NEWLINE_Vienas geriausiai \xc5\xbeinom\xc5\xb3 kar\xc5\xa1t\xc5\xb3j\xc5\xb3 Jupiteri\xc5\xb3 - aplink 51 Pegasi \xc5\xbevaig\xc5\xbed\xc4\x99 skriejanti 51 Pegasi b planeta. Ji buvo atrasta 1995 metais ir buvo pirmoji egzoplaneta, rasta prie \xc5\xbevaig\xc5\xbed\xc4\x97s, pana\xc5\xa1ios \xc4\xaf Saul\xc4\x99 (anks\xc4\x8diau buvo rasta planet\xc5\xb3 prie pulsar\xc5\xb3).\n_START_SECTION_\n\xc5\xbdem\xc4\x97s tipo planetos sistemose su kar\xc5\xa1taisiais Jupiteriais\n_START_PARAGRAPH_\nSimuliacijos parod\xc4\x97, kad Jupiterio dyd\xc5\xbeio planetos migracija per proplanetin\xc4\xaf disk\xc4\x85 nesukelia tokios destrukcijos, kaip gali atrodyti. Daugiau nei 60% kiet\xc5\xb3j\xc5\xb3 disko med\xc5\xbeiag\xc5\xb3 yra i\xc5\xa1sklaidoma \xc4\xaf aplink\xc4\x85, \xc4\xafskaitant planetesimales ir proplanetes. Tai leid\xc5\xbeia diskui susiformuoti i\xc5\xa1 naujo u\xc5\xbe dujin\xc4\x97s mil\xc5\xbein\xc4\x97s. Planetos iki dviej\xc5\xb3 \xc5\xbdem\xc4\x97s masi\xc5\xb3 gali susiformuoti gyvyb\xc4\x97s zonoje po to, kai kar\xc5\xa1tasis Jupiteris pro j\xc4\x85 pralekia ir stabilizuojasi 0,1 AU orbitoje. D\xc4\x97l sistemos vidin\xc4\x97s med\xc5\xbeiagos mai\xc5\xa1ymosi su med\xc5\xbeiaga, esan\xc4\x8dia u\xc5\xbe \xc5\xa1erk\xc5\xa1no linijos, tokiu atveju susiformavusiose planetose tur\xc4\x97t\xc5\xb3 b\xc5\xabti daug vandens.\n_START_SECTION_\nLabai trumpo periodo planetos\n_START_PARAGRAPH_\nLabai trumpo periodo planetos yra kar\xc5\xa1t\xc5\xb3j\xc5\xb3 Jupiteri\xc5\xb3 klas\xc4\x97, kuri\xc5\xb3 orbitiniai periodai yra ma\xc5\xbeesni u\xc5\xbe vien\xc4\x85 \xc5\xbdem\xc4\x97s dien\xc4\x85 ir kurie aptinkami tik prie \xc5\xbevaig\xc5\xbed\xc5\xbei\xc5\xb3, kuri\xc5\xb3 mas\xc4\x97 ma\xc5\xbeesn\xc4\x97 nei 1,25 Saul\xc4\x97s mas\xc4\x97s. Jos sukasi ar\xc4\x8diau prie \xc5\xbevaig\xc5\xbed\xc5\xbei\xc5\xb3 nei bet koks kitas planetinis objektas._NEWLINE_Pauk\xc5\xa1\xc4\x8di\xc5\xb3 tako galaktikos srityje, \xc5\xbeinomoje kaip galaktikos centrinis telkinys, yra atrastos penkios tokios planetos. Jos buvo stebimos Hubble kosminiu teleskopu.'